30ΧΡΟΝΗ ΕΠΕΤΕΙΟΣ
Τα 30 χρόνια του κλείνει σήμερα ο Παγκόσμιος Ιστός (World Wide Web), ο οποίος έδωσε στο 
Ίντερνετ τη σημερινή μορφή του με το ανοιχτό σύστημα διασυνδεδεμένων πληροφοριών και 
πολυμεσικού περιεχομένου, που επιτρέπει στους χρήστες να αναζητήσουν πληροφορίες 
μεταβαίνοντας από ένα έγγραφο στο άλλο.

Με αφορμή τα τρακοστά γενέθλια του Παγκόσμιου Ιστού, η Google έχει αφιερώσει το 
σημερινό της doodle στη μεγάλη γιορτή του διαδικτύου, ενσωματώνοντας στο λογότυπο της 
μια φωτογραφία υπολογιστή προηγούμενων δεκαετιών.

Ωστόσο, ο άνθρωπος που έβαλε το θεμέλιο λίθο του Ιστού το 1989, ο Βρετανός Σερ Τιμ 
Μπέρνερς-Λι, δεν έχει διάθεση τόσο να γιορτάσει τα γενέθλια, όσο να κρούσει τον κώδωνα 
του κινδύνου για το μέλλον του δημιουργήματός του, για το οποίο ανησυχεί έντονα, όπως 
αναφέρει σε σχετική επετειακή ανακοίνωση-ανοικτή επιστολή του, καθώς και σε δηλώσεις του.

Όπως επισημαίνει, πολλοί άνθρωποι σήμερα νιώθουν αβέβαιοι κατά πόσο ο Ιστός τελικά 
υπήρξε μια δύναμη για το καλό ή για το κακό, αν και ο ίδιος διατηρεί ελπίδες πως τα 
πράγματα μπορούν να αλλάξουν προς το καλύτερο τα επόμενα 30 χρόνια (μεγάλο χρονικό 
διάστημα θα πρόσθετε κανείς…).